Številka: 6035-4/2019/6

Datum: 19. 3. 2020

Svet Nacionalne agencije Republike Slovenije za kakovost v visokem šolstvu je na podlagi 51. t člena v zvezi s četrto alinejo prvega odstavka 51. f člena Zakona o visokem šolstvu (Uradni list RS, št. 32/12-UPB7, 40/12-ZUJF, 57/12-ZPCP-2D, [109/12](http://www.uradni-list.si/1/objava.jsp?sop=2012-01-4320), [85/14](http://www.uradni-list.si/1/objava.jsp?sop=2014-01-3443), [75/16](http://www.uradni-list.si/1/objava.jsp?sop=2016-01-3209), [61/17](http://www.uradni-list.si/1/objava.jsp?sop=2017-01-2917) – ZUPŠ in [65/17](http://www.uradni-list.si/1/objava.jsp?sop=2017-01-3065); v nadaljevanju: ZViS) in v zvezi z prvim odstavkom 20. člena Meril za zunanjo evalvacijo višjih strokovnih šol (Uradni list RS, št. 21/18 in 69/18 ; v nadaljevanju: merila) v postopku zunanje evalvacije Višje strokovne šole za kozmetiko in velnes Ljubljana, ki je bil začet na podlagi vloge Višje strokovne šole za kozmetiko in velnes Ljubljana, ki jo zastopa ravnateljica Jelica Pegan Stemberger, na svoji 149. seji 19. 3. 2020 sprejel naslednje:

**MNENJE**

*Svet Nacionalne agencije Republike Slovenije za kakovost v visokem šolstvu meni, da Višja strokovna šola za kozmetiko in velnes Ljubljana izpolnjuje standarde kakovosti, določene z Merili za zunanjo evalvacijo višjih strokovnih šol.*

**Obrazložitev**:

Višja strokovna šola za kozmetiko in velnes Ljubljana, Ulica Carla Benza 1, 1000 Ljubljana (v nadaljevanju: šola) je na svet Nacionalne agencije Republike Slovenije za kakovost v visokem šolstvu (v nadaljevanju: agencija) dne 2. 9. 2019 vložila vlogo za zunanjo evalvacijo višje strokovne šole zaradi sprejetja mnenja o izpolnjevanju standardov kakovosti, določenih z merili. Šola je vlogo vložila na predpisanem obrazcu priložila vse priloge, predpisane v 15. členu meril.

Svet agencije je v postopku v skladu s 14. členom meril na svoji 143. seji dne 24. 10. 2019 imenoval skupino strokovnjakov za pripravo skupnega poročila o zunanji evalvaciji šole. Skupina strokovnjakov v sestavi: predsednica dr. Marinka Drobnič Košorok, Veterinarska fakulteta Univerze v Ljubljani, upokojena, član mag. Peter Mihelčič, Višja strokovna šola za gostinstvo in turizem Bled in član študent Alen Pavlec*,* je na podlagi samoevalvacijskega poročila šole, vloge, druge zahtevane dokumentacije in obiska šole dne 3. in 4. 12. 2019 pripravila skupno evalvacijsko poročilo, ki ga ja na agencijo posredovala 24. 1. 2020. Šola ni imela pripomb na poročilo, s čimer je prvotno evalvacijsko poročilo skupine strokovnjakov postalo tudi končno. Iz poročila je razvidno, da šola deluje v skladu z zakonodajo in merili.

V 26. členu Zakona o višjem strokovnem izobraževanju (Uradni list RS, št. 86/2004 in 100/2013; v nadaljevanju: ZVSI) je določeno, da izpolnjevanje pogojev za opravljanje višješolske dejavnosti vsakih pet let po uradni dolžnosti, na predlog nacionalne agencije ali inšpektorata, pristojnega za šolstvo, pa tudi prej, preverja ministrstvo, pristojno za višje šolstvo. V 51. t členu ZViS je določeno, da agencija opravlja evalvacije višjih strokovnih šol v skladu z merili in postopki, ki jih določi svet agencije, ter da se pri tem smiselno uporabljajo določbe ZViS, ki urejajo zunanjo evalvacijo visokošolskih zavodov. Področja presoje višje strokovne šole določa 5. člen meril, in sicer: delovanje šole, kadri, študenti, materialni pogoji ter notranje zagotavljanje in izboljševanje kakovosti ter izvajanje študijskih programov.

Svet agencije je vlogo šole obravnaval na svoji 149. seji 19. 3. 2020. Presojal jo je po vseh standardih kakovosti določenih v 6., 7., 8., 9. in 10. členu meril, ki opredeljujejo področja presoje: delovanje šole, kadri, študenti, materialne razmere ter notranje zagotavljanje in izboljševanje kakovosti ter izvajanje študijskih programov. Svet agencije je delil mnenje skupine strokovnjakov, da šola deluje ustrezno in v skladu z zakonom in merili.

Področje delovanja šole opredeljujejo standardi kakovosti od 1 do 7. Šola izvaja študijske programe *Kozmetika* in *Velnes*. Iz poročila skupine strokovnjakov je razvidno, da šola aktivno sodeluje z okoljem, tako z delodajalci, drugimi sorodnimi šolami kot tudi združenji, predvsem preko vključevanja v Skupnost višjih strokovnih šol. Pri tem šola uspešno sledi viziji in strateškemu načrtu. Kot pozitivno se ocenjuje odzivnost, prilagodljivost in usmerjenost k trajnostnemu razvoju šole. Skupina strokovnjakov kot prednost izpostavlja tudi odprti kurikul, kjer je omogočeno, da šola, v sodelovanju s predstavniki podjetij in drugih organizacij, avtonomno določa del študijskega programa. Notranja organiziranost šole je uravnotežena in omogoča sodelovanje in aktivno vključenost vseh ključnih deležnikom pri upravljanju in razvijanju višješolske dejavnosti. Praktično izobraževanje (PRI) študentov v delovnem okolju je ustrezno organizirano in poteka ob dobremu sodelovanju z lokalnimi podjetji. Karierni center deluje dobro, vzpostavljena so tudi inovativna spletna orodja (Kariernica), kjer študenti pridobijo nasvete in informacije o zaposlitvenih možnostih po zaključku študija. Notranji sistem kakovosti je vzpostavljen in učinkovito deluje.

Področje kadrov opredeljujeta standarda kakovosti 8 in 9. Zagotovljeni so ustrezni predavatelji in drugi strokovni delavci za opravljanje pedagoškega dela. Kadrovska struktura je skladna z zakonom in merili. Kadrovska struktura predavateljev je primerna, v večini gre za zunanje sodelavce šole. Na šoli so zagotovljeni strokovno – tehnični in upravno – administrativni delavci za učinkovito pomoč in svetovanje. Šola skrbi za stalno usposabljanje in izobraževanje tako pedagoških kot tudi nepedagoških delavcev. Prednost je možnost izobraževanja kadra na izobraževalnih programih matične ustanove Glotta Nova.

Področje študentov opredeljujejo standardi 10 do 13. Študenti imajo zagotovljene primerne razmere za študij, strokovno in praktično izobraževanje ter obštudijsko dejavnost. Študij se izvaja kot izredna oblika študija. Šola ustrezno zagotavlja priznavanje znanj, ki so jih študenti pridobili drugje. Šoli se priporoča, da nadaljuje s spodbujanjem študentov za vključevanje v projekte in druge oblike strokovnega dela. Šola sodeluje z več izvajalci praktičnega izobraževanja s področja kozmetike in velnesa, kjer študenti delajo v ustreznih prostorih, s sodobnimi napravami in usposobljenimi mentorji. Izvedba študija izpolnjuje pričakovanja študentov. Šola omogoča tudi dobre pogoje za samoorganizacijo in obštudijske aktivnosti študentov. Prostor za napredek predstavlja povečanje realizacije ur za vaje. Študenti so ustrezno vključeni v samoevalvacijske postopke.

Področje materialnih razmer opredeljujejo standardi 14 do 17. Prostori in oprema šole omogočajo ustrezno izvajanje vseh dejavnosti. Šola deluje v primerno opremljenih prostorih svoje ustanoviteljice Glotta Nove. Šola je dobro opremljena s komunikacijsko in informacijsko tehnologijo. Šola ima zagotovljene finančne vire za izvajanje in nadaljnji razvoj višješolske dejavnosti, šola načrtuje tudi razširitev prostorov. Knjižnica je ustrezno opremljena za potrebe študijskega procese, šola se tudi ažurno odziva na predloge predavateljev za nakup nove študijske literature. Prostori sicer niso prilagojeni gibalno oviranim, vendar bi šola ob morebitnem interesu omogočila izvedbo v pritličnih prostorih Strokovnjaki priporočajo večji poudarek na izobraževanju študentov za pravilen pristop k uporabi strokovnih virov.

Področje notranjega zagotavljanja in izboljševanja kakovosti opredeljujejo standardi 18 do 22. Šola primerno evalvira vsebino, sestavo in izvajanje izvedbenih študijskih programov, ki omogočajo razvijanje in posodabljanje študijskih vsebin ter posledično ustvarja ustrezno izobraževalno okolje. Samoevalvacijska poročila so dobro pripravljena, ustrezno je izkazano tudi sodelovanje vseh deležnikov pri samoevalvacijskih postopkih in pripravi samoevalvacijskega poročila. Načini in postopki zbiranja informacij in predlogov za spreminjanje izvedbenega študijskega programa so ustrezni. Primerna je tudi realizacija ukrepov in izvedba konkretnih izboljšav v smislu doseganja sklenjenosti kroga kakovosti.

Vse navedeno je jasno razvidno iz evalvacijskega poročila skupine strokovnjakov, ki ga je svet agencije v celoti upošteval pri svojem mnenju. Skupina strokovnjakov ugotavlja, da šola v deluje v skladu z ZVSI in merili. Šolo ustrezno ocenjuje na vseh področjih presoje, ob koncu vsakega področja pa še posebej poudari njene prednosti in tudi primere dobre prakse. Priporočila za izboljšanje, ki jih je skupina strokovnjakov zapisala pri vsakem področju presoje, za šolo niso zavezujoča, pripomorejo pa lahko k nadaljnjemu razvijanju kakovosti šole ter so v skladu z evropskimi priporočili in smernicami na tem področju. S priporočili se strinja tudi svet agencije. Na podlagi navedenega svet agencije meni, da šola izpolnjuje vse standarde kakovosti, določene z merili: ustrezni so njeno delovanje, kadrovska zasedba, materialni pogoji ter notranje zagotavljanje in izboljševanje kakovosti ter izvajanje študijskih programov.

Šola ima v skladu z 22. členom meril možnost, da se na mnenje odzove v roku 30 dni od prejema. Svet agencije sprejeto mnenje in morebiten odziv šole pošlje ministrstvu, pristojnemu za visoko šolstvo.

|  |  |
| --- | --- |
| Postopek vodila:  Maja Milas  Višja svetovalka II | dr. Peter Purg  Predsednik sveta  Nacionalne agencije Republike Slovenije  za kakovost v visokem šolstvu |

**Vročiti**:

- Višja strokovna šola za kozmetiko in velnes Ljubljana, Ulica Carla Benza 1, 1000 Ljubljana

- Ministrstvo za izobraževanje, znanost in šport, sektor za višje strokovno izobraževanje, Masarykova cesta 16, 1000 Ljubljana.